Over en halv million tyfon-ofre på flukt
Over 600.000 filippinere som overlevde tyfonen, kjemper nå sitt livs kamp som flyktninger i sitt eget land. Over halvparten av dem mangler et sted å bo. Husene og alt de eide forsvant i vannmassene som tyfonen presset flere kilometer inn i landet. Nå bor de under åpen himmel, trygler om hjelp, og prøver så godt de kan å søke ly for den nye stormen som feide inn over de tyfonrammede kystområdene tirsdag morgen.I Tacloban, som har fått tilnavnet «Dødens by», velter nå regnet ned over desperate folkemassene som prøver å flykte fra stanken av det som kan være så mange som 10.000 døde. Men bare de aller svakeste - eller de som klarer å kjempe seg inn på den stadig mer kaotiske flyplassen - får komme med de overfylte flyene. Vannet og maten som har kommet inn i området med internasjonale hjelpesendinger er på langt nær nok til alle. Plyndringen som i går gjorde ruinbyen svært utrygg skal ha avtatt. En av årsakene er de stadig større politi- og militærstyrkene som ankommer byen.Den andre forteller langt mer om hvor desperat situasjonen er: Det er rett og slett ikke mer igjen å stjele. - Det er risikabelt å dele ut nødhjelp. Folk er sinte og despterate, sier en løytnant i den filippinske hæren til GMA News. Ifølge tall VG har fått fra filippinske myndigheter er 1774 mennesker offisielt bekretet døde mandag morgen. I tillegg er 84 mennesker savnet. Trolig vil tallet på antall omkomne mangedobles etter hvert som hjelpemannskapene får oversikt over hvor ille situasjonen er i de hardest rammede områdene. - Ødeleggelsene er... Jeg har ikke ord for det, uttaler innenriksminister Mar Roxas ifølge CTV News. - Det er helt forferdelig. Det er en stor menneskelig tragedie. Selv fire dager etter tyfonen rammet østkysten av Filippinene i over 300 kilometer i timen, har hverken myndighetene eller de stadig flere hjelpearbeiderne som strømmer til landet nådd de mest avsidesliggende områdene. Samtidig som regnet har gjort vondt til verre, ble Cebu-området i morges rammet av jordskjelv. Skjelvet, som hadde en styrke på 4,5, kunne kjennes i store områder av sentrale Filippinene. Det er foreløpig ikke meldt om skader etter skjelvet.En av dem som fortsatt håper at hans kjære skal være blant de overlevende er svenske Martin Petersson. Hans samboer Marjourie (31) og sønnen Martee (ti måneder) var i Tacloban da uværet slo inn over byen med brutal kraft. - Vi hadde sist kontakt på torsdag. Da ble vi enige om at hun skulle bli i Manila. Senere valgte hun likevel å reise til Tacloban, sier han til Aftonbladet. Situasjonen på øynasjonen Filippinene er fortsatt svært kaotisk. På grunn av vanskelig fremkomst er det ventet at arbeidet med å kartlegge det totale skadeomfanget etter tyfonen Haiyan kan ta ukevis.
Dødstallene etter den nådeløse tyfonen Haiyan nærmer seg 2000. Men det er i de voldsomme flyktningetallene katastrofen virkelig synes.